**6 МАРТ 2025 г.**

**Наказателно дело от общ характер №492/2022 година – 9:30 часа**

На 06.03.2025 година, състав на Плевенски окръжен съд разгледа наказателно дело №492/2022 година, образувано на основание обвинителен акт на Окръжна прокуратура Плевен, срещу петима обвиняеми от село Върбица и от село Бръшляница, многократно осъждани за престъпления от общ характер.

Обвиненията им са за извършване на грабежи в различни села в област Плевен, като влизали в домовете на възрастни хора. Те предварително проучвали и наблюдавали жилището, което са набелязали, както и навиците на живеещите в него хора. При извършване на грабежите носели маски на лицата и употребявали сила и сплашване. Отнетите чужди движими вещи от извършените престъпления са на стойност близо 14 000 лева.

В проведеното съдебно заседание днес е приключило съдебното следствие и са изслушани пледоариите на страните. Присъда по делото ще бъде обявена на 07.03.2025 година от 10:00 часа.

**Наказателно дело от общ характер №11/2025 година – 10:30 часа**

На 06.03.2025 година, състав на Плевенски окръжен съд разгледа наказателно дело №11/2025 година, образувано срещу П.Ц.Т., роден 1971 година от град Плевен, обвинен в това, че

На 11.05.2023 година на пътя Бяла-Ботевград, в близост до разклона за с.Телиш, при управление на лек автомобил, нарушил правилата за движение по пътищата. След като подминал разклона за село Телиш, на прав участък, обвиняемият насочил автомобила към насрещната лента за движение. По това време, по тази лента, в срещуположната посока се движел друг лек автомобил, превозващ четири лица. Последвал челен кос удар между двата автомобила, в следствие на който водача на другия автомобил и един от пътниците в него, получили механични травми и починали няколко дни след произшествието. Обвиняемият се е движел със скорост от 111 км/ч, при разрешена 90 км/час.

Обвиняемото лице е с чисто съдебно минало. Наложена му е мярка за неотклонение „Подписка“

Днешното съдебно заседание е разпоредително. Делото ще се гледа по общия ред с разпит на всички свидетели и вещи лица. Първото по делото съдебно заседание е насрочено за 31.03.2025 година от 10:00 часа, за която дата ще бъдат призовани и лицата, които ще се разпитват.

**Връзки с обществеността 6 март 2025 г.**

**e-mail:** **os\_press@abv.bg**